《次佩之汝彝登齐云岩联句诗韵》
明代·程敏政

倚天青孱颜，万古一幻化。斗参将可扪，雷雨或在下。

龙潭深叵测，虬木怪相亚。两崖神斧断，危壑鬼工驾。

峰笋拔地出，石髓袅空泻。名争武当胜，德可祝融娅。

剑锋秋发铏，宝气夕腾价。真祠故起宋，禹迹漏书夏。

帝游双凤骖，仙来五羊跨。心悭孙绰赋，目窘李成画。

云深鸡戒晨，风急虎司夜。磅礴奠兹土，阴晴悯予稼。

延生丹几熟，保境旗载祃。凭虚疑蜕骨，逃暑如拜赦。

舆论小吴粤，谁诗敌衡华。我病惭二疏，君才薄三谢。

共此乐溪山，陋彼事田舍。争席从雅俗，掉鞅笑荼蔗。

文旆惊忽淹，朝簪久同卸。登陟吾屡尝，厌饫子今乍。

倚徙诚多奇，应接恐难暇。守洞沙鹿嬉，献果野𤠔迓。

便当随所之，那复俟休假。醉招独鹤俱，吟遣六丁诧。

作铭镌薤书，削壁补苔罅。千里渺双瞩，万窍同一唶。

留宿分雾幌，归袖揖风榭。喜有黄庭坚，鸡坛正堪藉。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。